Unul dintre cei mai cunoscuți oameni de afaceri suceveni, Vasile Armenean, fondatorul Betty Ice, intră pe piața rezidențială premium din capitală.
În parteneriat cu Remus Aurel Bența, proprietarul producătorului de materiale de finisaje pentru construcții Daw Bența, Armenean vrea să repornească megaproiectul Smart City din Străulești, gândit de Dinu Patriciu și grupul austriac Erste înainte de criza financiară din 2008.
"Se lucrează la Planul Urbanistic de Detaliu (PUD) și estimăm începerea proiectului în primăvara anului 2025. PUD-ul este pentru trei parcele, din care una este a noastră. Noi vom avea în jur de 300 de apartamente", a declarat, pentru Profit.ro, Vasile Armenean.
Cei doi asociați au cumpărat cea mai mare bucată din terenul pe care se va dezvolta un ansamblu rezidențial cu circa 1.000 de apartamente. Proiectul Smart City a "înghețat" după declanșarea crizei financiare din 2008, iar ulterior moștenitorii lui Dinu Patriciu au decis să iasă din afacere.
Vasile Armenean a intrat în afaceri pe piața imobiliară după ce a vândut cu aproape 80 de milioane de euro afacerea cu înghețată demarată la Suceava. Printre investițiile sale se numără realizarea a 650 de apartamente în zona Mamaia, dar și inițierea unui parc industrial în Iași și a unui bloc uriaș, cu șase etaje, din care două retrase, cu 200 de apartamente și spații comerciale, dar și cu 250 de locuri de parcare, lângă Palatul Administrativ Suceava.